Sportkwotas: ‘AfriForum, Solidariteit lewe in die verlede’Sportminister Fikile Mbalula. Foto: Flickr/GovernmentZA Mbalula het in April ŉ herrie veroorsaak toe hy aangekondig het SARU, Krieket SA, Netbal SA en Atletiek SA mag voortaan nie gasheer speel vir enige groot internasionale sportgebeurtenisse in die land nie, aangesien hulle volgens hom nie hul transformasieteikens bereik het nie. Die burgerregteorganisasie, AfriForum en die vakbond Solidariteit, het daarna aangekondig hy sal hom tot die arbeidshof wend om Mbalula se transformasieplan teen te staan, aangesien Mbalula se stappe, volgens die twee organisasies, op onbillike arbeidspraktyk neerkom. Solidariteit en AfriForum sal ook klagtes by die Verenigde Nasies (VN), verskeie internasionale sportliggame en die internasionale arbeidsorganisasie (ILO), teen sportkwotas indien. Mbalula het Woensdag op die twee organisasies se aankondiging gereageer deur te sê AfriForum en Solidariteit se reaksie is nie verbasend nie. “Hierdie dreigement is te wagte van groepe agterlike ekstremiste wat hulself voordoen as verteenwoordigers van die Suid-Afrikaanse volk. Hierdie groepe verteenwoordig nie ons mense of hul belange nie, maar word gedryf deur ŉ begeerte om in die verlede te bly en nie die toekoms wat ons ons voorstel, te aanvaar nie,” het Mbalula gesê. Hy het gesê enige groepe wat die besluite wat geneem word om sport in Suid-Afrika te transformeer teenstaan, bedreig die toekoms van Suid-Afrika. “Daarom sal die departement van sport en ontspanning veg teen enige uitdaging wat deur AfriForum en Solidariteit gestel word in ŉ poging om ons transformasieplan te vertraag,” het hy gesê. “Diegene wie se voete in die verlede geanker is, sal nie tevrede wees met hierdie maatreëls nie. Transformasie, gelykheid en regstelling van die verlede, is die kern van ons Grondwet en AfriForum en Solidariteit staan vir die uiterste teenoorgestelde daarvan.”